LIETUVOS RESPUBLIKOS ŠVIETIMO IR MOKSLO MINISTRAS

ĮSAKYMAS

DĖL ŠVIETIMO IR MOKSLO MINISTRO 2006 M. BALANDŽIO 12 D. ĮSAKYMO NR. ISAK-678 „DĖL KOMISIJOS SUDARYMO IR REGLAMENTO PATVIRTINIMO“ PAKEITIMO

2018 m. sausio 29 d. Nr. V-78

Vilnius

P a k e i č i u Lietuvos Respublikos švietimo ir mokslo ministro 2006 m. balandžio 12 d. įsakymą Nr. ISAK-678 „Dėl komisijos sudarymo ir reglamento patvirtinimo“ ir išdėstau jį nauja redakcija:

„LIETUVOS RESPUBLIKOS ŠVIETIMO IR MOKSLO MINISTRAS

ĮSAKYMAS

DĖL KOMISIJOS SUDARYMO IR REGLAMENTO PATVIRTINIMO

Vadovaudamasi Brandos egzaminų organizavimo ir vykdymo tvarkos aprašo, patvirtinto Lietuvos Respublikos švietimo ir mokslo ministro 2006 m. gruodžio 18 d. įsakymu Nr. ISAK-2391 „Dėl Brandos egzaminų organizavimo ir vykdymo tvarkos aprašo ir Lietuvių kalbos ir literatūros įskaitos organizavimo ir vykdymo tvarkos aprašo patvirtinimo“, 148 punktu:

1. S u d a r a u Prašymų dėl Brandos egzaminų organizavimo ir vykdymo tvarkos apraše nenumatytų ar nereglamentuotų atvejų nagrinėjimo komisiją:

1.1. Gražvydas Kazakevičius – švietimo ir mokslo viceministras (Komisijos pirmininkas);

1.2. Teresė Blaževičienė – Nacionalinio egzaminų centro direktoriaus pavaduotoja (Komisijos sekretorė);

1.3. Loreta Graželienė, Švietimo ir mokslo ministerijos Bendrojo ugdymo departamento Pagrindinio ir vidurinio ugdymo skyriaus vyriausioji specialistė;

1.4. Petras Navickas, Švietimo ir mokslo ministerijos Švietimo kokybės ir regioninės politikos departamento Mokyklų veiklos skyriaus vyriausiasis specialistas;

1.5. Rūta Palevičienė, Švietimo ir mokslo ministerijos Teisės skyriaus vedėja;

1.6. Saulė Vingelienė, Nacionalinio egzaminų centro direktorė;

1.7. Loreta Žadeikaitė, Švietimo ir mokslo ministerijos Bendrojo ugdymo departamento Pagrindinio ir vidurinio ugdymo skyriaus vedėja.

2. T v i r t i n u Prašymų dėl Brandos egzaminų organizavimo ir vykdymo tvarkos apraše nenumatytų ar nereglamentuotų atvejų nagrinėjimo komisijos reglamentą (pridedama).“.

Švietimo ir mokslo ministrė	Jurgita Petrauskienė

PATVIRTINTA

Lietuvos Respublikos švietimo ir mokslo ministro

2006 m. balandžio 12 d. įsakymu Nr. ISAK-678

(Lietuvos Respublikos švietimo ir mokslo ministro

2018 m. sausio 29 d. įsakymo Nr. V-78 redakcija)

PRAŠYMŲ DĖL BRANDOS EGZAMINŲ ORGANIZAVIMO IR VYKDYMO TVARKOS APRAŠE NENUMATYTŲ AR NEREGLAMENTUOTŲ ATVEJŲ NAGRINĖJIMO KOMISIJOS DARBO REGLAMENTAS

I SKYRIUS

BENDROSIOS NUOSTATOS

1. Prašymų dėl Brandos egzaminų organizavimo ir vykdymo tvarkos apraše nenumatytų ar nereglamentuotų atvejų nagrinėjimo komisijos (toliau – Komisija) darbo reglamentas (toliau – Reglamentas) nustato prašymų pateikimo, apskaitos, nagrinėjimo ir komisijos darbo tvarką.

2. Komisija savo veikloje vadovaujasi Lietuvos Respublikos Konstitucija, Švietimo ir kitais įstatymais, Lietuvos Respublikos Vyriausybės nutarimais, Švietimo ir mokslo ministerijos teisės aktais, kitais teisės aktais ir šiuo Reglamentu.

3. Komisiją sudaro septyni nariai, du nariai skiriami iš Nacionalinio egzaminų centro, penki – iš Švietimo ir mokslo ministerijos atstovų.

4. Personalinę komisijos sudėtį tvirtina, jos pirmininką ir sekretorių skiria švietimo ir mokslo ministras.

5. Komisijos darbas grindžiamas teisėtumo principu, kolegialiu klausimų svarstymu, asmenine narių atsakomybe.

6. Reglamente vartojamos sąvokos, terminų skaičiavimas atitinka Brandos egzaminų organizavimo ir vykdymo tvarkos apraše, patvirtintame Lietuvos Respublikos švietimo ir mokslo ministro 2006 m. gruodžio 18 d. įsakymu Nr. ISAK-2391 „Dėl Brandos egzaminų organizavimo ir vykdymo tvarkos aprašo ir Lietuvių kalbos ir literatūros įskaitos organizavimo ir vykdymo tvarkos aprašo patvirtinimo“ (toliau – Brandos egzaminų organizavimo ir vykdymo tvarkos aprašas), vartojamas sąvokas ir terminus.

II SKYRIUS

KOMISIJOS FUNKCIJOS, TEISĖS

7. Komisija:

7.1. nagrinėja kandidatų prašymus dėl jiems aktualių ir Brandos egzaminų organizavimo ir vykdymo tvarkos apraše nenumatytų ar nereglamentuotų atvejų;

7.2. švietimo ir mokslo ministro pavedimu sprendžia kitus klausimus, susijusius su brandos egzaminų organizavimu ir vykdymu.

8. Komisija turi teisę:

8.1. priimti sprendimą dėl kandidato prašymo pagrįstumo ir siūlyti švietimo ir mokslo ministrui priimti atitinkamą norminį teisės aktą;

8.2. priimti sprendimą dėl kandidato prašymo pagrįstumo ir siūlyti švietimo ir mokslo ministrui priimti atitinkamą individualų teisės aktą šiam kandidatui;

8.3. priimti sprendimą dėl kandidato prašymo pagrįstumo ir siūlyti Nacionalinio egzaminų centro direktoriui arba kandidato mokyklos vadovui priimti atitinkamą individualų teisės aktą šiam kandidatui;

8.4. atmesti kandidato prašymą kaip nepagrįstą.

III SKYRIUS

PRAŠYMŲ PATEIKIMAS. KOMISIJOS DARBO ORGANIZAVIMAS

9. Brandos egzaminų organizavimo ir vykdymo tvarkos apraše nustatytus prašymus kandidatas pateikia Nacionaliniam egzaminų centrui. Prašymų apskaitą vykdo Nacionalinis egzaminų centras.

10. Prašymas pateikiamas per 15 dienų nuo Brandos egzaminų organizavimo ir vykdymo tvarkos apraše nenumatyto ar nereglamentuoto atvejo fakto buvimo arba dienos, kai kandidatas suprato arba galėjo ir turėjo suprasti, kad pažeistos jo teisės ir tai nėra reglamentuota Brandos egzaminų organizavimo ir vykdymo tvarkos apraše. Prašyme nurodomas vardas, pavardė, adresas, kontaktinis telefonas, mokyklos pavadinimas, trumpai, glaustai ir aiškiai išdėstoma prašymo esmė, pridedami su prašymu susiję dokumentai, prašymas turi būti pasirašytas. Trūkstant būtinųjų rekvizitų prašymas nenagrinėjamas, esant galimybei jis grąžinamas kandidatui.

11. Komisijai nagrinėti gali būti perduodami Švietimo ir mokslo ministerijos ir Nacionalinio egzaminų centro gauti kandidatų prašymai, pareiškimai, skundai, savo turiniu atitinkantys Brandos egzaminų organizavimo ir vykdymo tvarkos apraše nustatytus prašymus.

12. Prašymas turi būti išnagrinėtas per 15 dienų nuo jo gavimo. Prašymo nagrinėjimas nesiejamas su brandos egzaminų tvarkaraščiu, brandos atestatų išdavimu ir stojimo į tolesnes studijas grafiku.

13. Komisijos posėdžiai rengiami ir vyksta gavus prašymą.

14. Komisijos posėdžius kviečia, organizuoja ir Komisijai vadovauja jos pirmininkas. Nesant Komisijos pirmininko, laikinai jį pavaduoja vienas iš jos narių, paskirtas Komisijos pirmininko. Komisijos pirmininkui pasiūlius, nariams pritarus, galimas elektroninis Komisijos posėdis, kai nariai savo poziciją posėdžio darbotvarkės klausimu ir dėl siūlomo sprendimo pateikia elektroniniu paštu. Tai fiksuojama posėdžio protokole, prie protokolo pridedami Komisijos narių poziciją nusakantys elektroninio pašto laiškai.

15. Komisijos posėdis teisėtas, jei jame dalyvauja bent penki nariai.

16. Komisijos sprendimai priimami Komisijos narių balsų dauguma. Balsams pasiskirsčius po lygiai, lemia Komisijos pirmininko ar jį vaduojančio Komisijos nario balsas.

17. Informaciją apie posėdžio vietą, laiką, posėdžio medžiagą ir darbotvarkės projektą Komisijos sekretorius pateikia ne vėliau kaip prieš 3 darbo dienas iki posėdžio.

18. Posėdžiai protokoluojami.

19. Komisijos nariai dalyvauja Komisijos posėdžiuose. Negalintis dalyvauti posėdyje narys turi apie tai pranešti Komisijos pirmininkui.

20. Komisijos nariai turi teisę:

20.1. pateikti savo nuomonę svarstomu klausimu;

20.2. rengti dokumentų projektus ir teikti Komisijai svarstyti, teikti pastabas ir pasiūlymus dėl jų;

20.3. reikalauti, kad posėdis būtų uždaras;

20.4. gauti informaciją apie prašymą pateikusio kandidato egzaminų rezultatus ir Nacionaliniame egzaminų centre turimus jo egzaminų pasirinkimus.

21. Komisijos pirmininkas:

21.1. kviečia Komisijos posėdžius, pakviečia prašymo sprendimui reikiamus Švietimo ir mokslo ministerijos ar pavaldžių jai institucijų specialistus;

21.2. pasirašo Komisijos posėdžio protokolus.

22. Komisijos sekretorius:

22.1. parengia medžiagą posėdžiui;

22.2. protokoluoja posėdžius;

22.3. tvarko Komisijos dokumentaciją.

23. Komisijos sprendimai per 15 dienų nuo jų priėmimo gali būti skundžiami švietimo ir mokslo ministrui.

______________